Katarína Hatráková

PhDr. Katarína Hatráková (* 13. december 1974, Piešťany) je slovenská psychologička a politička. Od roku 2020 je poslankyňa Národnej rady Slovenskej republiky.

Životopis 
Narodila sa v Piešťanoch, neskôr sa presťahovala do Bratislavy. Jej otec Jozef Chren bol ministrom obchodu a cestovného ruchu za KDH počas prvej vlády Vladimíra Mečiara. Psychológiu vyštudovala v roku 1998 na Trnavskej univerzite, v tom čase pracovala v Detskom diagnostickom centre a od septembra v Krajskej pedagogicko-psychologickej poradni. V roku 2003 obhájila rigoróznu prácu na tému: Štandardizácia Testu štruktúry inteligencie (IST 70) u bratislavskej stredoškolskej populácie.

V roku 2005 začala pracovať na Odbore poradensko-psychologických služieb Ústredia práce sociálnych vecí a rodiny ako metodický pracovník pre psychologické služby na Slovensku, začala spoluprácu s Ligou za duševné zdravie a pokračovala v individuálnom poradenstve. Absolvovala „dlhodobý výcvik rodinnej terapie podľa modelu Virginie Satirovej a výcviku v Adlerovskej psychológii a poradenstve“.

V júni 2017 bola spolu s kolegyňou vyhodená z Ústredia práce sociálnych vecí a rodiny potom čo prehovorili o okolnostiach kontroly v zariadení Čistý deň. V Ústredí pracovala dovtedy 11 rokov.

Pracovala ako psychologička v Manželskej a predmanželskej poradni. V poradni pracovala aj po zvolení za poslankyňu.

Politické pôsobenie 
V začiatkoch bola členkou Konzervatívnych demokratov Slovenska. Do Kresťanskej únie ju pozvala jej predsedníčka, Anna Záborská: „Z ponúk, ktoré som mala, som prijala ponuku pani predsedníčky Záborskej do veľkej miery preto, lebo si vážim jej otca, pána doktora Neuwirtha, ktorý bol blízky priateľ môjho otca.“

V parlamentných voľbách v roku 2020 kandidovala na 38. mieste kandidátky hnutia OBYČAJNÍ ĽUDIA a nezávislé osobnosti (OĽANO), NOVA, Kresťanská únia (KÚ), ZMENA ZDOLA.

V Národnej rade pôsobila ako členka Klubu OBYČAJNÍ ĽUDIA a nezávislé osobnosti, Výboru NR SR pre sociálne veci a Výboru NR SR pre ľudské práva a národnostné menšiny.

Hatráková podporila svojho poslaneckého kolegu Jána Heráka, ktorý rezignoval po obvinení zo zneužívania maloletých osôb. Hatráková hovorila o „bulvarizácii a mediálnom lynči“. Za názory o kauze Hatrákovú kritizovala Liga pre duševné zdravie, pripravila vyhlásenie s argumentami, ktoré podpísalo vyše 50 psychiatrov.

Hatráková je podozrivá, že si pod zámienkou poslaneckého prieskumu vyžiadala spis o deťoch v ktorých prípade je zainteresovaná ako psychologička. Hatráková to počas zasadania ľudskoprávneho výboru 2. decembra 2021 poprela. „Diery v systéme vieme identifikovať iba na základe konkrétnych prípadov. Čiže tak som sa o ne zaujímala," povedala. Odmietla, že by Úrad práce, sociálnych vecí a rodiny v Trenčíne žiadala o spisy konkrétny chosôb a nahliadala do nich. Mimoriadne zasadnutie výboru zvolal Vladimír Ledecký (SaS). 

Počas hlasovania Národnej rady o vydanie Roberta Fica do kolúznej väzby sa Hatráková zdržala. Spolu s ďalšou kolegyňou z poslaneckého klubu OĽaNO, ktorá nehlasovala bola vylúčená z poslaneckého klubu OĽaNO. Momentálne v parlamente pôsobí ako nezaradená.

Kandidatúra na komisárku pre deti 
V októbri 2021 Hatráková avizovala, že by rada nahradila Vieru Tomanovú, ktorej má vypršať 6-ročný mandát komisárky pre deti. V decembri 2021 do funkcie kandidovala, navrhol ju predseda poslaneckého klubu OĽaNO, Michal Šipoš. Medzi ostatných kandidátov a kandidátky patrili: Natália Blahová, Jitka Hasíková, Jozef Mikloško, Anna Niku, Ondrej Prostredník a Mária Vargová. Po neúspechu prvej voľby do druhého kola postúpili dve kandidátky s najvyšším počtom hlasov: Hatráková a Niku. V druhom hlasovaní 3. decembra 2021 Hatráková získala 133 hlasov poslancov, Niku 47. Voľba s dvomi kandidátkami sa opakovala 9. decembra 2021. Hatráková získala 67 a Niku 49 poslaneckých hlasov.

17. marca 2022 Hatráková nebola zvolená ani v štvrtom hlasovaní. Získala 52 hlasov, jej protikandidátka, Mária Vargová, získala 26 hlasov zo 126 prítomných poslancov.

Referencie

Externé odkazy 
 Profil na stránke Národnej rady SR
 Profil na stránke OĽaNO 

Osobnosti z Piešťan
Slovenskí politici
Slovenskí psychológovia
Absolventi Trnavskej univerzity v Trnave
Poslanci NR SR (2020 – 2023)
Politici Kresťanskej únie]